— Сёння часта даводзіцца чуць, што журналістыка — несамастойная з’ява. Гэта ўжо не тая чацвёртая ўлада, пра якую прывыклі казаць. А ўсё таму, што вакол поўна невуцтва, людзі не ўсведамляюць, што яны робяць і для чаго. Я перакананая, што журналістыка — гэта жыццёвы вопыт, інтэлект і пэўны набор ведаў, а не спецыяльнасць. Як можна казаць пра журналіста і не мець на ўвазе адукаванага ва ўсіх сэнсах чалавека? Маладым студэнтам-журналістам, якія абралі гэтую прафесію, я заўсёды задаю два пытанні. Першае: ці выразна яны разумеюць, што такое журналістыка і навошта яна патрэбная? І другое (нават хутчэй не пытанне, а тэма для разважанняў): наколькі свабодна яны сябе адчуваюць ў культурным, сацыяльным і палітычным планах? Цікава, што не ўсе гатовыя адказаць на гэтыя пытанні. Мабыць, і я ў тым ліку.